PRITARTA  
Lietuvos Respublikos Vyriausybės  
2018 m. gegužės 9 d. nutarimu Nr. 461

**OFICIALIOSIOS STATISTIKOS 2017 METŲ DARBŲ PROGRAMOS ĮVYKDYMO ATASKAITA**

**I SKYRIUS**

**BENDROSIOS NUOSTATOS**

1. Oficialiosios statistikos 2017 metų darbų programą (toliau – Programa), sudarytą vadovaujantis Lietuvos Respublikos statistikos įstatymu ir patvirtintą Lietuvos statistikos departamento generalinio direktoriaus 2016 m. gruodžio 30 d. įsakymu Nr. DĮ-307 „Dėl Oficialiosios statistikos 2017 metų darbų programos patvirtinimo“, vykdė Lietuvos statistikos departamentas, Lietuvos bankas ir kitos oficialiąją statistiką tvarkančios valstybės institucijos ir įstaigos (toliau – oficialiąją statistiką tvarkančios institucijos). Oficialiąją statistiką tvarkančių institucijų sąrašas pateikiamas Oficialiosios statistikos 2017 metų darbų programos įvykdymo ataskaitos (toliau – ataskaita) 1 priede.
2. Oficialiosios statistikos rengimą reglamentuoja Lietuvos Respublikos ir Europos Sąjungos (toliau – ES) teisės aktai. 2017 metais ES teisės aktais reglamentuoti statistikos darbai (tyrimai) sudarė 81 proc. pagal Programą vykdytų statistikos darbų (tyrimų).
3. 2017 metais Programoje buvo numatyti 356 statistikos darbai (tyrimai): Lietuvos statistikos departamentas vykdė 235 statistikos darbus (tyrimus) (66 proc.), Lietuvos bankas – 30 (8 proc.), kitos oficialiąją statistiką tvarkančios valstybės institucijos ir įstaigos – 91 (26 proc.). Statistikos darbai (tyrimai) suskirstyti į penkias statistikos sritis: demografinė ir socialinė statistika, makroekonomikos statistika, verslo statistika, žemės ūkio, miškininkystės ir žuvininkystės statistika bei kitų sričių statistika. Visi Programoje numatyti statistikos darbai (tyrimai) atlikti nustatytais terminais.
4. Vykdydamos Programą, oficialiąją statistiką tvarkančios institucijos skelbė statistinę informaciją Oficialiosios statistikos portale adresu osp.stat.gov.lt ir savo interneto svetainėse, rengė informacinius pranešimus ir statistikos leidinius. 2017 metais paskelbti 366 informaciniai pranešimai, parengti 43 statistikos leidiniai. Taip pat Oficialiosios statistikos portale paskelbtos 6 viešos duomenų rinkmenos su statistinio stebėjimo vieneto duomenimis.
5. 2018 m. sausio 1 d. Oficialiosios statistikos portale buvo 136,5 mln. statistinių rodiklių reikšmių, t. y. 17,4 mln. (14,6 proc.) statistinių rodiklių reikšmių daugiau nei 2017 metų pradžioje. Statistinė informacija buvo teikiama šalies vartotojams, Europos Sąjungos statistikos tarnybai (toliau – Eurostatas), kitiems Europos Komisijos direktoratams, Europos Centriniam Bankui, Ekonominio bendradarbiavimo ir plėtros organizacijai (toliau – EBPO) ir kitoms tarptautinėms organizacijoms.

**3 pav. Statistinių rodiklių reikšmių skaičius Oficialiosios statistikos portale (Rodiklių duomenų bazėje) metų pradžioje**

1. Pagal Programą parengta statistinė informacija taip pat buvo naudojama Valstybės pažangos strategijos „Lietuvos pažangos strategija „Lietuva 2030“, patvirtintos Lietuvos Respublikos Seimo 2012 m. gegužės 15 d. nutarimu Nr. XI-2015 „Dėl Valstybės pažangos strategijos „Lietuvos pažangos strategija „Lietuva 2030“ patvirtinimo“, ir 2014–2020 metų nacionalinės pažangos programos, patvirtintos Lietuvos Respublikos Vyriausybės 2012 m. lapkričio 28 d. nutarimu Nr. 1482 „Dėl 2014–2020 metų nacionalinės pažangos programos patvirtinimo“, 2010 m. kovo 3 d. Europos Komisijos komunikate ,,Europa 2020: pažangaus, tvaraus ir integracinio augimo strategija“ nustatytos strategijos „Europa 2020“, kitų ES ir šalies strateginių dokumentų įgyvendinimui stebėti.
2. Lietuvos statistikos departamentas ir kitos oficialiąją statistiką tvarkančios valstybės institucijos ir įstaigos 2017 metais didelį dėmesį skyrė Jungtinių Tautų Generalinės Asamblėjos 2015 m. rugsėjo 25 d. rezoliucijos Nr. A/RES/70/1 „Keiskime pasaulį: darnaus vystymosi darbotvarkė iki 2030 m.“ įgyvendinimui stebėti reikalingų statistinių rodiklių esamumui ir prieinamumui vartotojams užtikrinti. 2017 metais Oficialiosios statistikos portale paskelbti 138 darnaus vystymosi statistiniai rodikliai.
3. Oficialiąją statistiką tvarkančios institucijos rengė ir skelbė Lietuvai aktualių prioritetų pagrindinius stebėsenos rodiklius, numatytus Lietuvos Respublikos Vyriausybės programos įgyvendinimo plane, patvirtinatame Lietuvos Respublikos Vyriausybės 2017 m. kovo 13 d. nutarimu Nr. 167 „Dėl Lietuvos Respublikos Vyriausybės programos įgyvendinimo plano patvirtinimo“.
4. 2017 metais Lietuvos statistikos departamentas organizavo ir koordinavo pasirengimo narystei EBPO veiklas statistikos srityje. Nustatytais terminais buvo įgyvendintos visos 2017 metų priemonės, numatytos EBPO Lietuvos statistikos peržiūros ataskaitos rekomendacijų įgyvendinimo priemonių plane, patvirtintame Lietuvos statistikos departamento generalinio direktoriaus 2017 m. lapkričio 2 d. įsakymu Nr. DĮ-226 „Dėl Ekonominio bendradarbiavimo ir plėtros organizacijos Lietuvos statistikos peržiūros ataskaitos rekomendacijų įgyvendinimo priemonių plano patvirtinimo“ (toliau – EBPO priemonių planas). 2017 metų birželio 21 ir 22 dienomis EBPO Statistikos ir statistikos politikos komiteto posėdyje svarstyti Lietuvos statistikos peržiūros rezultatai. Gruodžio mėnesį gautas teigiamas peržiūros rezultatų įvertinimas.
5. 2017 metais didelis dėmesys buvo skiriamas šalies oficialiosios statistikos darbų metodologiniam pagrįstumui užtikrinti. Lietuvos statistikos departamento Metodinės komisijos posėdžiuose buvo svarstyta 21 statistikos darbo (tyrimo) metodika ir metodiniai aprašai, iš kurių 4 metodikas ir metodinius aprašus parengė kitos oficialiąją statistiką tvarkančios valstybės institucijos ir įstaigos (valstybės įmonė Žemės ūkio informacijos ir kaimo verslo centras – 3, Žuvininkystės tarnyba prie Lietuvos Respublikos žemės ūkio ministerijos – 1).
6. 2017 metais plečiant oficialiosios statistikos prieinamumą buvo įgyvendinamas investicinis projektas „Oficialiosios statistikos portalo teikiamų paslaugų ir funkcionalumo tobulinimas“, kurio metu išplėstos Oficialiosios statistikos portalo, kaip daugiafunkcės valstybės integruotos statistikos informacinės sistemos, funkcinės galimybės. Buvo tęsiami kitų oficialiąją statistiką tvarkančių valstybės institucijų ir įstaigų rengiamos statistinės informacijos integravimo į Oficialiosios statistikos portalą darbai. 2017 metais statistinę informaciją Oficialiosios statistikos portale reguliariai skelbė 13 kitų oficialiąją statistiką tvarkančių valstybės institucijų ir įstaigų. Iš jų Valstybinė miškų tarnyba, Lietuvos nacionalinė Martyno Mažvydo biblioteka, Informatikos ir ryšių departamentas prie Lietuvos Respublikos vidaus reikalų ministerijos parengtą statistinę informaciją Oficialiosios statistikos portale paskelbė pirmą kartą.
7. Skleidžiant gerąją patirtį kitoms valstybės institucijoms ir įstaigoms, 2017 metais buvo organizuoti 6 patirties pasidalijimo seminarai. Pradėjo veikti statistikos forumas, skirtas oficialiąją statistiką tvarkančioms institucijoms keistis informacija oficialiosios statistikos tvarkymo klausimais. Statistikos forume galima keistis šių sričių informacija: Europos statistikos praktikos kodekso, priimto 2011 m. rugsėjo 28 d. Europos statistikos sistemos komitete, principų įgyvendinimo, Oficialiosios statistikos darbų programos sudarymo ir įgyvendinimo stebėsenos, statistikos darbo (tyrimo) metodikos arba aprašo rengimo, statistinių formuliarų rengimo ir derinimo, statistinės informacijos skelbimo, statistinių rodiklių metainformacijos aprašų rengimo ir skelbimo, statistinių duomenų teikimo Eurostatui, dalyvavimo ES teisėkūros procese ir tarptautinio bendradarbiavimo statistikos klausimais, patirties sklaidos seminarų.

**II SKYRIUS**

**DEMOGRAFINĖ IR SOCIALINĖ STATISTIKA**

1. Šalies demografinės ir socialinės raidos tendencijas atspindi parengta statistinė informacija apie demografinius ir gyventojų migracijos procesus, situaciją darbo rinkoje ir gyvenimo lygio pokyčius, socialinę apsaugą, švietimą, kultūrą, sportą, visuomenės sveikatą ir jos priežiūrą, saugą darbe ir nusikalstamumą.
2. 2017 metais demografinę ir socialinę statistinę informaciją rengė Lietuvos statistikos departamentas, Migracijos departamentas prie Lietuvos Respublikos vidaus reikalų ministerijos, Valstybės sienos apsaugos tarnyba prie Lietuvos Respublikos vidaus reikalų ministerijos, Lietuvos darbo birža prie Socialinės apsaugos ir darbo ministerijos, Lietuvos Respublikos socialinės apsaugos ir darbo ministerija, Švietimo informacinių technologijų centras, Lietuvos nacionalinė Martyno Mažvydo biblioteka, Kūno kultūros ir sporto departamentas prie Lietuvos Respublikos Vyriausybės (toliau – Kūno kultūros ir sporto departamentas), Higienos institutas, Valstybinė darbo inspekcija prie Socialinės apsaugos ir darbo ministerijos, Lietuvos bankas, valstybės įmonė Žemės ūkio informacijos ir kaimo verslo centras, Informatikos ir ryšių departamentas prie Lietuvos Respublikos vidaus reikalų ministerijos.
3. Rengdamos demografinę ir socialinę statistinę informaciją, oficialiąją statistiką tvarkančios institucijos prisidėjo prie įvairių sričių nacionalinių plėtros programų ir tarpinstitucinių veiklos planų įgyvendinimo:
   1. Lietuvos statistikos departamentas, įgyvendindamas Lietuvos Respublikos narkotikų, tabako ir alkoholio prevencijos tarpinstitucinį veiklos planą, patvirtintą Lietuvos Respublikos Vyriausybės 2015 m. vasario 25 d. nutarimu Nr. 217 „Dėl Lietuvos Respublikos narkotikų, tabako ir alkoholio prevencijos tarpinstitucinio veiklos plano patvirtinimo“, apibendrino statistinių tyrimų duomenis ir paskelbė statistinę informaciją apie alkoholinių gėrimų gamybą, alkoholinių gėrimų ir tabako gaminių (išskyrus nelegalių) importą, eksportą, pardavimą, mažmenines kainas ir jų pokyčius, vartojimą ir jo padarinius. 2017 metais alkoholio ir tabako vartojimą ir padarinius atspindinčių statistinių rodiklių, parengtų ir paskelbtų Oficialiosios statistikos portale, reikšmių skaičius, palyginti su 2016 m., išaugo 8,3 proc. Atsižvelgiant į vartotojų poreikius, pirmą kartą Oficialiosios statistikos portale buvo paskelbta Higienos instituto parengta statistinė informacija apie asmenų, kuriems užregistruotos tiesiogiai su alkoholio vartojimu susijusios ligos, skaičių.
   2. Lietuvos statistikos departamentas, įgyvendindamas Valstybinės moterų ir vyrų lygių galimybių 2015–2021 metų programos įgyvendinimo veiksmų planą 2015–2017 metams, patvirtintą Lietuvos Respublikos socialinės apsaugos ir darbo ministro 2015 m. balandžio 13 d. įsakymu Nr. A1-199 ,,Dėl Valstybinės moterų ir vyrų lygių galimybių 2015–2021 metų programos įgyvendinimo veiksmų plano 2015–2017 metams patvirtinimo“, parengė ir Oficialiosios statistikos portale ir leidinyje „Moterys ir vyrai Lietuvoje 2016“ paskelbė statistinę informaciją apie moteris ir vyrus Lietuvoje: jų pagrindines demografines, socialines-ekonomines charakteristikas, dalyvavimą darbo rinkoje ir valstybės valdyme, švietime, sveikatą ir socialinę apsaugą, gyvenimo lygį, smurtą ir nusikalstamumą.
   3. Lietuvos statistikos departamentas, vykdydamas Nacionalinės neįgaliųjų socialinės integracijos 2013–2019 metų programos įgyvendinimo 2016–2018 metų veiksmų planą, patvirtintą Lietuvos Respublikos socialinės apsaugos ir darbo ministro 2015 m. birželio 25 d. įsakymu Nr. A1-381 ,,Dėl Nacionalinės neįgaliųjų socialinės integracijos 2013–2019 metų programos įgyvendinimo 2016–2018 metų veiksmų plano patvirtinimo“, parengė ir Oficialiosios statistikos portale bei informaciniame pranešime „Socialinės paslaugos 2016 m.“ paskelbė statistinę informaciją apie neįgaliesiems suteiktas socialines paslaugas.
   4. Lietuvos statistikos departamentas, įgyvendindamas Nacionalinės jaunimo politikos 2011–2019 metų plėtros programos įgyvendinimo 2017–2019 metų veiksmų planą, patvirtintą Lietuvos Respublikos socialinės apsaugos ir darbo ministro 2017 m. balandžio 13 d. įsakymu Nr. A1-181 „Dėl Nacionalinės jaunimo politikos 2011–2019 metų plėtros programos įgyvendinimo 2017–2019 metų veiksmų plano patvirtinimo“, parengė ir informaciniame pranešime bei Oficialiosios statistikos portalo puslapyje „Lietuvos jaunimas“ paskelbė jaunimo demografinius, užimtumo ir nedarbo, darbo apmokėjimo, pajamų ir gyvenimo lygio, sveikatos ir švietimo statistinius rodiklius.
   5. Lietuvos statistikos departamentas ir Kūno kultūros ir sporto departamentas įgyvendino 2011–2020 metų valstybinės sporto plėtros strategijos įgyvendinimo tarpinstituciniame veiklos plane, patvirtintame Lietuvos Respublikos Vyriausybės 2014 m. vasario 5 d. nutarimu Nr. 112 ,,Dėl 2011–2020 metų Valstybinės sporto plėtros strategijos įgyvendinimo tarpinstitucinio veiklos plano patvirtinimo“, numatytas priemones. Lietuvos statistikos departamentas įvertino ir informaciniame pranešime „Sporto ekonominiai rodikliai 2016 m.“ ir Oficialiosios statistikos portale paskelbė sporto sektoriuje sukurtos pridėtinės vertės, produkcijos, užimtųjų skaičiaus statistinius rodiklius. Kūno kultūros ir sporto departamentas įvertino ekonominį sporto rinkos poveikį pajamų, užimtumo ir pridėtinės vertės aspektais ir interneto svetainėje paskelbė sporto statistinę informaciją.
   6. Lietuvos statistikos departamentas, įgyvendindamas 2014–2020 metų nacionalinės pažangos programos horizontaliojo prioriteto „Kultūra“ tarpinstitucinį veiklos planą, patvirtintą Lietuvos Respublikos Vyriausybės 2014 m. kovo 19 d. nutarimu Nr. 269 „Dėl 2014–2020 metų nacionalinės pažangos programos horizontaliojo prioriteto „Kultūra“ tarpinstitucinio veiklos plano patvirtinimo“, tęsė kultūros palydovinių sąskaitų sudarymo darbus ir parengė kultūros ekonominių rodiklių skaičiavimo tvarkos aprašo projektą.
4. Lietuvos statistikos departamentas tęsė parengiamuosius Lietuvos Respublikos 2021 metų visuotinio gyventojų ir būstų surašymo darbus (toliau – 2021 m. gyventojų ir būstų surašymas). Siekiant, kad 2021 m. gyventojų ir būstų surašymas būtų atliktas administracinių duomenų pagrindu, 2017 metais su administracinių duomenų valdytojais buvo derinama reikalingų duomenų gavimo tvarka: parengtas duomenų paėmimo ir įkėlimo iš administracinių šaltinių bei statistinių tyrimų taisyklių projektas, sudaryta sutartis su Švietimo informacinių technologijų centru dėl administracinių duomenų gavimo iš Mokinių, Studentų ir Pedagogų registrų, derintos duomenų gavimo sutartys su kitais administracinių duomenų valdytojais. Pradėti parengiamieji darbai 2021 m. gyventojų ir būstų surašymo programinei įrangai sukurti.
5. 2017 metais, be kasmet atliekamų demografinės ir socialinės srities statistikos darbų, Lietuvos statistikos departamentas informaciniuose pranešimuose ir Oficialiosios statistikos portale paskelbė suaugusių asmenų švietimo ir dirbančių įmonėse asmenų profesinės kvalifikacijos tobulinimo statistinių tyrimų, vykdomų kas penkeri metai, statistinius rodiklius apie formalųjį ir neformalųjį suaugusiųjų švietimą, įmonių veiklą organizuojant ir vykdant įmonėje dirbančių asmenų kvalifikacijos tobulinimą ir profesinių gebėjimų stiprinimą.
6. Lietuvos statistikos departamentas paskelbė 2016 metais atlikto namų ūkių biudžetų statistinio tyrimo rezultatus apie namų ūkių vartojimo išlaidų lygį ir struktūrą, būsto sąlygas įvairiose namų ūkių grupėse. Gauti rezultatai leidžia vertinti, kaip pasikeitė Lietuvos gyventojų vartojimo lygis bei vartojimo išlaidų struktūra, jie padės planuoti socialinės politikos priemones.
7. Lietuvos statistikos departamentas atliko vienkartinius, ES teisės aktais reglamentuotus, statistinius tyrimus, skirtus statistiniams rodikliams apie savarankiškai dirbančius asmenis ir gyventojų galimybes naudotis paslaugomis parengti. Taip pat pradėjo vienkartinį suaugusiųjų ir vaikų sveikatos statistinį tyrimą, kurio rezultatai bus paskelbti 2018 metais.
8. Detali informacija apie 2017 metais atliktus demografinės ir socialinės statistikos darbus (tyrimus) ir jų rezultatų sklaidą pateikiama ataskaitos 2 priede.

**III SKYRIUS**

**MAKROEKONOMIKOS STATISTIKA**

1. Šalies ūkio raidai stebėti, vertinti ir analizuoti parengta makroekonomikos statistinė informacija, kuri apėmė metines ir ketvirtines ekonomines sąskaitas, pinigų ir finansų, valdžios finansų, nuosavų išteklių, kainų ir jų indeksų, tarptautinės prekybos, mokėjimų balanso statistinius rodiklius.
2. 2017 metais šalies makroekonomikos rodiklius rengė Lietuvos statistikos departamentas, Lietuvos bankas, Lietuvos Respublikos finansų ministerija, Muitinės departamentas prie Lietuvos Respublikos finansų ministerijos, valstybės įmonė Žemės ūkio informacijos ir kaimo verslo centras.
3. Lietuvos statistikos departmanentas 2017 metais, be kasmet atliekamų makroekonomikos statistikos darbų, vadovaudamasis 2010 metų Europos sąskaitų sistemos (ESS 2010) duomenų teikimo programos reikalavimais, parengė ir nustatytais terminais paskelbė revizuotus nacionalinių sąskaitų rodiklius, parengė ir Eurostatui pateikė ketvirtinių sąskaitų šaltinių ir metodų aprašą. Taip pat 2017 metais Lietuvos statistikos departmanentas pasirengė 2018 metais pirmą kartą skelbti išteklių panaudojimo lenteles praėjusių metų kainomis bei kas penkeri metai sudaryti sąnaudų produkcijos lenteles to meto kainomis.
4. 2017 metais Lietuvos statistikos departamentas parengė ir Eurostatui pateikė ketvirtinių valdžios sektoriaus nefinansinių sąskaitų šaltinių ir metodų aprašą, kuris leidžia įvertinti valdžios sektoriaus finansų statistikos ir jos rengimo procesų kokybę.
5. Nuo 2017 metų Lietuvos statistikos departamentas iš Lietuvos Respublikos finansų ministerijos perėmė mėnesinės centrinės valdžios skolos ir ketvirtinės valdžios sektoriaus skolos statistinės informacijos rengimą pagal Tarptautinio valiutos fondo specialiuosius platinimo standartus. Parengta statistinė informacija paskelbta Oficialiosios statistikos portale.
6. Siekdamas plėsti naujų kainų statistinių duomenų šaltinių panaudojimą, optimizuoti vartotojų kainų statistinių tyrimų procesus, sutrumpinti statistinės informacijos apie vidutines kainas skelbimo ir perkamosios galios paritetų tikslams vartojimo prekių bei paslaugų kainų tyrimuose naudojamų statistinių anketų parengimo laiką, Lietuvos statistikos departmanetas įgyvendino du projektus: vartojimo prekių ir paslaugų kainų pirminių statistinių duomenų surinkimo ir vartotojų kainų indeksų sudarymo sistemos plėtros ir vartotojų kainų indeksų sudarymo sistemos ir perkamosios galios paritetų tikslams naudojamos priemonės papildomų funkcinių galimybių įdiegimo investicijų. 2017 metais sukurtas kompiuterizuoto kainų statistinių duomenų rinkimo modulis, leidžiantis vartotojų kainų indeksams skaičiuoti panaudoti elektroninių parduotuvių ir paslaugų teikėjų bei didžiųjų prekybos tinklų interneto svetainių duomenis, taip pat papildomos funkcijos, leidžiančios pradėti EBPO rekomendacijų elementariesiems kainų indeksams skaičiuoti įgyvendinimą, patobulinta perkamosios galios paritetų kainų statistinių tyrimų sistema.
7. Detali informacija apie 2017 metais atliktus makroekonomikos statistikos darbus (tyrimus) ir jų rezultatų sklaidą pateikiama ataskaitos 3 priede.

**IV SKYRIUS**

**VERSLO STATISTIKA**

1. Šalies verslo tendencijoms vertinti parengta statistinė informacija apie trumpalaikius ir struktūrinius verslo pokyčius, pagrindines verslo plėtros kryptis ir tendencijas, pramonės gaminių gamybos apimtis, kuro ir energijos gamybą ir atsargas, pramonės, prekybos, statybos, transporto, nefinansinių ir finansinių paslaugų įmonių veiklą, įmonių konkurencingumą ir demografiją, turizmo sektoriaus plėtrą.
2. 2017 metais verslo statistinę informaciją rengė Lietuvos statistikos departamentas ir Lietuvos bankas.
3. Lietuvos statistikos departamentas, vykdydamas EBPO priemonių plane numatytas veiklas dėl tam tikrų statistikos sričių statistinės informacijos rengimo tobulinimo ar plėtros ir remdamasis verslo struktūros statistiniu tyrimu, pradėjo rengti papildomus vyrų ir moterų užimtumo rodiklius, juos paskelbė Oficialiosios statistikos portale.
4. Detali informacija apie 2017 metais atliktus verslo statistikos darbus (tyrimus) ir jų rezultatų sklaidą pateikiama ataskaitos 4 priede.

**V SKYRIUS**

**ŽEMĖS ŪKIO, MIŠKININKYSTĖS IR ŽUVININKYSTĖS STATISTIKA**

1. Šalies žemės ūkio pokyčiams stebėti parengta augalininkystės ir gyvulininkystės statistinė informacija apie pasėlius, derlių ir derlingumą, gyvulių ir paukščių skaičių, augalininkystės ir gyvulininkystės produktų natūrinius balansus, žemės ūkio sąskaitas ir kainas, agrarinę aplinką. Miškininkystės statistika apėmė šalies miško išteklių, miško atkūrimo, apsaugos ir tvarkymo, prekybos mediena ir medienos produktais bei miško urėdijų veiklos statistinius rodiklius. Taip pat parengta žvejybos ir žuvų produktų gamybos bei pardavimo statistinė informacija.
2. Žemės ūkio, miškininkystės ir žuvininkystės statistinę informaciją rengė Lietuvos statistikos departamentas, valstybės įmonė Žemės ūkio informacijos ir kaimo verslo centras, Lietuvos agrarinės ekonomikos institutas, Valstybinė miškų tarnyba prie Lietuvos Respublikos aplinkos ministerijos, Generalinė miškų urėdija prie Aplinkos ministerijos ir Žuvininkystės tarnyba prie Lietuvos Respublikos žemės ūkio ministerijos.
3. Lietuvos statistikos departamentas 2017 metais, be kasmet atliekamų žemės ūkio srities statistikos darbų, informaciniuose pranešimuose ir Oficialiosios statistikos portale paskelbė išankstinius žemės ūkio struktūros statistinio tyrimo, vykdomo kas treji metai, statistinius rodiklius apie ūkių skaičių, naudojamas žemės naudmenas, pasėlių ir gyvulių struktūrą, darbuotojus, dirbtas valandas ir kt.
4. 2017 metais „Lietuvos žemės ūkis 2016“ leidinyje paskelbta ir Eurostatui pateikta detali statistinė informacija apie žemės ūkyje naudojamas mineralines trąšas pagal veikliąsias medžiagas.
5. Detali informacija apie 2017 metais atliktus žemės ūkio, miškininkystės ir žuvininkystės statistikos darbus (tyrimus), jų rezultatų sklaidą pateikiama ataskaitos 5 priede.

**VI SKYRIUS**

**KITŲ SRIČIŲ STATISTIKA**

1. Kitų sričių statistika pagal Programą – tai statistinė informacija, susijusi su aplinkos, regionine, mokslo, technologijų ir inovacijų bei informacinės visuomenės sritimis.
2. Aplinkos statistinę informaciją rengė Lietuvos statistikos departamentas, Aplinkos apsaugos agentūra ir Lietuvos geologijos tarnyba prie Aplinkos ministerijos.
3. Be kasmet atliekamų aplinkos statistinių darbų, 2017 metais Lietuvos statistikos departamentas atliko kas dveji metai vykdomą žemės ūkio, miškininkystės ir žuvininkystės atliekų susidarymo ir tvarkymo statistinį tyrimą. Parengta statistinė informacija paskelbta Oficialiosios statistikos portale, informaciniame pranešime.
4. 2017 metais, plėtojant aplinkos palydovines sąskaitas, pirmą kartą pagal ES teisės aktų reikalavimus buvo sudarytos aplinkosaugos ir aplinkai palankių prekių ir paslaugų sektoriaus bei aplinkos apsaugos išlaidų palydovinės sąskaitos.
5. Plėtodamas regioninę ir miestų statistiką ir vadovaudamasis Lietuvos Respublikos Vyriausybės 2016 m. sausio 6 d. nutarimu Nr. 5 „Dėl Sostinės regiono ir Vidurio ir vakarų Lietuvos regiono sudarymo“, 2017 metais Lietuvos statistikos departamentas atliko parengiamuosius darbus statistinei informacijai pagal šiuo nutarimu nustatytus regionus rengti.
6. Mokslo, technologijų ir inovacijų statistinę informaciją rengė Lietuvos statistikos departamentas ir Lietuvos Respublikos valstybinis patentų biuras.
7. 2017 metais Lietuvos statistikos departamentas, be kasmet atliekamų mokslo tyrimų ir eksperimentinės plėtros statistinių tyrimų, atliko kas dveji metai vykdomą įmonių inovacinės veiklos 2014–2016 metų statistinį tyrimą. Gauti rezultatai leis įvertinti bendrą inovacijų būklę šalyje, inovacijų kūrėjus, inovacijų diegimo tikslus.
8. Informacinės visuomenės statistinę informaciją parengė ir paskelbė Lietuvos statistikos departamentas ir Informacinės visuomenės plėtros komitetas prie Susisiekimo ministerijos.
9. Detali informacija apie 2017 metais atliktus kitų sričių statistikos darbus (tyrimus) ir jų rezultatų sklaidą pateikiama ataskaitos 6 priede.

**VII SKYRIUS**

**BAIGIAMOSIOS NUOSTATOS**

46. Oficialiąją statistiką tvarkančios institucijos, įgyvendinusios Programą, prisidėjo prie visuomenės informavimo apie šalies ūkyje vykstančius procesus, sudarė sąlygas valstybės institucijoms ir įstaigoms priimti pagrįstus įvairių valstybės valdymo sričių sprendimus bei vertinti įgyvendinamos politikos veiksmingumą, suteikė galimybę mokslo darbuotojams analizuoti ir prognozuoti demografinius, socialinius ir ekonominius procesus tiek Lietuvoje, tiek tarptautiniu mastu, sukūrė sąlygas verslininkams vertinti rinkos pokyčius ir atsižvelgiant į juos numatyti ir įgyvendinti verslo plėtros strategijas.

\_\_\_\_\_\_\_\_\_\_\_\_\_\_\_\_\_\_\_